20050217

Регламент (ЕО) № 555/2005 на Съвета

от 17 февруари 2005 година

за сключването на протокола, определящ, за периода от 1 януари 2004 г. до 31 декември 2006 г., възможностите за улов на риба тон и финансовия принос, предвидени в Споразумението между Европейската икономическа общност и Демократична република Мадагаскар относно риболова в близост до крайбрежието на Мадагаскар

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност, и по-специално член 37 във връзка с член 300, параграф 2, и първата алинея от член 300, параграф 3 от него,

като взе предвид предложението на Комисията,

като взе предвид становището на Европейския парламент [1],

като има предвид, че:

(1) Съгласно Споразумението между Европейската икономическа общност и Демократична република Мадагаскар относно риболова в близост до крайбрежието на Мадагаскар [2], двете страни проведоха преговори за определяне на измененията или допълненията, които трябва да бъдат внесени в Споразумението в края на периода на приложение на протокола към него.

(2) В резултат от тези преговори, на 8 септември 2003 г. беше парафиран нов протокол, определящ, за периода от 1 януари 2004 г. до 31 декември 2006 г., риболовните възможности и финансовия принос, предвидени в посоченото споразумение.

(3) В интерес на Общността е да одобри този протокол.

(4) Методът на разпределяне на риболовните възможности между държавите-членове би следвало да бъде определен на принципа на традиционното разпределение на риболовните възможности по силата на Споразумението за рибарство,

ПРИЕ НАСТОЯЩИЯ РЕГЛАМЕНТ:

Член 1

С настоящата разпоредба протоколът, определящ, за периода от 1 януари 2004 г. до 31 декември 2006 г., възможностите за улов на риба тон и финансовия принос, предвидени в Споразумението между Европейската икономическа общност и Демократична република Мадагаскар относно риболова в близост до крайбрежието на Мадагаскар се одобрява от името на Общността.

Текстът на протокола е приложен към настоящия регламент.

Член 2

Риболовните възможности, предвидени в протокола, се разпределят между държавите-членки, както следва:

а) риболовни съдове за мрежов улов на риба тон:

Испания: 22 съда

Франция: 16 съда

Италия: 2 съда

б) риболовни съдове за риболов на дълго влакно в повърхностни води:

Испания: 24 съда

Франция: 10 съда

Португалия: 6 съда

Ако постъпилите заявления за издаване на лицензи от горните държави-членове не изчерпват напълно риболовните възможности, предвидени в протокола, Комисията може да разгледа заявления за издаване на лицензи от всяка друга държава-членка.

Член 3

Държавите-членове, чиито плавателни съдове извършват риболов по силата на този протокол, са задължени да уведомяват Комисията за количествата на всеки улов от риболовната зона на Малагази в съответствие с разпоредбите на Регламент (ЕО) № 500/2001 на Комисията от 14 март 2001 г., постановяващ подробни правила за приложението на Регламент (ЕИО) № 2847/93 на Съвета относно мониторинга на уловите, извършени от риболовни съдове на Общността във водите на трета страна и в открито море [3].

Член 4

По силата на тази разпоредба председателят на Съвета се упълномощава да определи лицата, имащи правомощия да подпишат протокола с обвързваща сила за Общността.

Член 5

Настоящият регламент влиза в сила на третия ден след публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави-членки.

Съставено в Брюксел на 17 февруари 2005 година.

За Съвета

Председател

J.-C. Juncker

[1] Становище на Европейския парламент от 15 септември 2004 г. (все още непубликувано в Официален вестник).

[2] ОВ L 73, 18.3.1986 г., стр. 26.

[3] ОВ L 73, 15.3.2001 г., стр. 8.

--------------------------------------------------